

# **Viljelypalstojen säännöt**

**Säännöt on vahvistettu Teknisessä Lautakunnassa 15.12.2021. Lisätietoa palstaviljelyinfossa (löytyy myös www.espoo.fi/viljelypalstat).**

**1. Vuokraus**

1.1 Maksamalla viljelypalstan vuotuisen vuokran vuokraaja saa vuokraoikeuden kaupungin omistamaan viljelypalstaan. Hintaan sisältyy myös kasteluvesi ja jätehuolto. Vuokrasopimus on voimassa toistaiseksi. \*infon kohta 1.

Mikäli palstan viljelyä/hoitoa ei ole aloitettu kesäkuun 15. päivään mennessä tai palsta on rikkakasvien, heinän tai tavaran valtaama, sopimus puretaan ja vuokraaja menettää vuokraoikeuden palstaansa ja kaupunki saa vuokrata sen uudelleen.

Laskutuskausi on 1.1.-31.12 ja irtisanomisaika on 14 vrk. Sopimus tulee irtisanoa kirjallisesti. Mikäli sopimus tehdään 1. heinäkuuta jälkeen, ei kuluvalta vuodelta peritä palstamaksua.

1.2 Vuokraajan tulee olla 18-vuotias ja samalla vuokraajalla voi olla kerrallaan vain yksi palsta. Tämä kohta koskee vain uusia viljelijöitä 29.1.2020 alkaen. Palstojen vuokrasopimuksia ei voi itse siirtää eteenpäin kolmannelle osapuolelle.

1.3 Vuokraaja sitoutuu noudattamaan viljelypalsta-alueen sääntöjä sopimusta allekirjoittaessaan. Vuokralainen vastaa yhteystietojensa oikeellisuudesta. Vuokrasopimus tulee palauttaa allekirjoitettuna asiakaskoordinaattorille 30 vrk:n sisällä vuokrasopimuksen päiväyksestä. Mikäli sopimusta ei ole palautettu määräajassa, kaupunki voi vuokrata palstan uudelleen seuraavalle jonossa.

Vuokra on maksettava eräpäivään mennessä. Maksamattomasta laskusta lähetetään yksi maksumuistutus (Svea-perintä). Mikäli maksumuistutuksen jälkeen lasku on edelleen maksamatta, kaupunki purkaa sopimuksen.

Sääntöjen rikkomisesta ja vuokralaisen epäsopivasta toiminnasta tai käytöksestä voi kaupunki päättää palstanvuokrauksen huomautusmenettelyn kautta yksipuolisesti. Viljelypalstamaksua ei tässä tapauksessa palauteta. \* Infon kohta 2

1.4 Vuokraajan tulee siistiä palsta irtisanomisaikana. Irtisanomispäivästä on 14 vrk aikaa siivota ja tyhjentää palsta. Palstalle jätettävistä monivuotisista kasveista ja välineistä tulee sopia erikseen asiakaskoordinaattorin kanssa. Kaupungilla on oikeus laskuttaa täysimääräiset palstan tyhjennys- ja siivouskustannukset vuokralaiselta, minimiveloitus on 100 € + siivouksesta aiheutuvat täysimääräiset kulut.

**2. Viljely**

2.1 Viljelypalstat on tarkoitettu kotitarveviljelyyn. Kaupallinen toiminta on kielletty. Mikäli myyntiä tapahtuu, kaupunki voi purkaa vuokrasopimuksen välittömästi ilman huomautusmenettelyä.

2.2 Palstaa saa käyttää ainoastaan viljelyyn, mutta 25 % voi olla oleskelukäytössä.

2.3 Palstaa on viljeltävä ja pidettävä se hoidettuna. Mikäli viljelijälle tulee tilapäinen este (esim. sairaus, tapaturma), tulee viljelijän olla yhteydessä asiakaskoordinaattoriin.

2.4. Kasvit on sijoitettava siten, että ne ovat hoidettavissa omalta palstalta käsin, eikä niistä aiheudu haittaa muille viljelijöille. Viljelypalstalla saa kasvattaa hyötykasvien ja kukkien lisäksi enintään sekä 2 m korkuisia marjapensaita, että minihedelmäpuita. Viljelijä vastaa tavaroidensa ja kasvustonsa pysymisestä omalla palstallaan juurineen ja latvustoineen. \*Infon kohta 3

2.5 Vieraslajien istuttaminen ja viljely on kielletty. Viljelijän tulee ilmoittaa kaupungille vieraslajihavainnoista alueella. Vieraslajit on määritelty vieraslajiasetuksessa ja laissa vieraslajeista aiheutuvien riskien hallinnasta. \* Infon kohta 4

2.6 Kasvihuone ja muovitunnelit ovat sallittuja vain n. aarin palstoilla. Palstalla sallitaan kasvatukseen yksi kausittainen kevyt muovipintainen kasvihuone (alle 2m korkea, pinta-ala maks 2,5m2) ja muovitunneli (pinta-ala 2,5m2) **tai** kaksi muovitunnelia, joiden yhteispinta-ala maks. 5 m2. (Muovitunnelin/tunneleiden korkeus maks. 1m).

Harsokatteet ovat sallittuja (tuettuna tai ilman tukia) kaiken kokoisilla palstoilla. Kasvihuoneiden ja tunneleiden seinät, katot ja kaaret on purettava 31.10.mennessä. Puretut osat voi säilyttää palstalla siistillä tavalla ja keskitetysti. \* Infon kohta 5.

2.7 Palstalla sallitaan max. 40 cm korkeat kohopenkit. Kohopenkit voi reunustaa laudoituksella. Yli 20 cm syvien viljelypainanteiden ja ojien kaivaminen on kielletty.

2.8 Työvälineitä voi säilyttää laatikossa (maksimi pit. 2 m x lev.1 m x kork.1 m). Työvälinelaatikot voivat olla palstalla talven yli ja niitä saa olla korkeintaan kaksi.

2.9 Viljelypalstalle ei saa rakentaa pysyviä rakenteita, kuten katoksia, kivimuureja tai muita vastaavia rakenteita. Kaupunki voi poistaa luvattomat rakenteet viljelypalstalta ja laskuttaa vuokralaiselta täysimääräiset siivouskustannukset + 100 €.

2.10 Palstan saa aidata ainoastaan kevytrakenteisella max. 120 cm korkealla ja hillityn värisellä aidalla (esim. muovitettu verkkoaita). Viljelijän tulee pystyä poistamaan aita, mikäli Espoon kaupungilla tulee tarvetta tehdä kunnossapitotöitä lähialueilla. Karkotusnauhat sallitaan kasvukauden aikana. Nauha tulee poistaa talven ajaksi, jollei viljelijä valvo, että ne pysyvät ehjänä. \* Infon kohta 6

2.11 Palstalla sallitaan kevyet puutarhakalusteet (pinottavat/kokoon taittuvat), puulaatat ja aurinkovarjot. Siistit terassit ilman aitaa ovat sallittu.

2.12 Vesipisteisiin ei saa asentaa kiinteitä lisäosia, eikä niistä poistaa kaupungin asentamia osia. Sadettimien käyttö on kielletty. Viljelypalstalle voi hankkia siistin kasteluveden säilyttämiseen soveltuvan astian/astioita. Astioiden yhteinen tilavuus maksimissaan 400 litraa. Viljelijän tulee ilmoittaa kaupungille välittömästi havaitsemistaan vuodoista kastelujärjestelmässä ja tarpeen mukaan sulkea vedentulo. \* Infon kohta 7

2.13 Viljelyssä ei saa käyttää kemiallisia kasvinsuojelu- tai torjunta-aineita.

2.14 Lantaa tai lannoitteita saa säilyttää ainoastaan suljetuissa säkeissä tai tynnyreissä omaa tarvetta varten. Vain kompostoitu lanta on sallittu. Lantaa ei saa kompostoida palstalla. \*Infon kohta 8

**3. Jätehuolto**

3.1 Vuokraajan on huolehdittava palstansa sekä sen lähiympäristön siisteydestä ja viihtyisyydestä. Vuokraajan on toimitettava suurimmat jätteet pois palstalta omalla kustannuksellaan. Alueilla on käytössä sekajäteastiat, mutta astian viereen ei saa koskaan jättää roskia. \* Infon kohta 9

3.2 Kitkentäjätteet tulee kompostoida kompostiin tai kehikkoon omalle palstalle. Poikkeuksena ovat hankalia kasvitauteja sisältävä kasvijäte ja jyrsijöitä houkuttelevat ylijäävät vihannekset, jotka voi laittaa sekajäteastioihin. Komposti voi olla palstalla talven yli. Kasvijätteen ja roskan läjittäminen viljelypalsta-alueen ympäristöön on kielletty. Espoon kaupungin sivuilla on erikseen mainittu ne viljelypalsta-alueet, joissa on yhteiskomposti käytössä.

3.3 Viljelypalstalle ei saa tuoda, eikä siellä saa säilyttää viljelytoimintaan kuulumattomia tavaroita (esim. vesialtaita, autonrenkaita, sohvia tai kodinkoneita). Viljelypalstat eivät ole viljelyyn kuulumattoman tavaran hyötykäyttö / säilytysalueita. Kaupunki voi hävittää tällaiset tavarat viljelypalstalta ja laskuttaa viljelijältä täysimääräiset siivouskustannukset + 100 €.

3.4 Yleisten alueiden ojia ei saa padota, eikä päällystää pressuilla tai muulla tavaralla.

**4. Rajat**

4.1 Viljelyn on tapahduttava rajatolppien sisäpuolella. Rajatolppien siirtäminen alueella on kielletty. Viljelypalstojen rajojen epäselvyyksien selvittämisestä kaupunki laskuttaa toimenpiteestä aiheutuneet kulut täysimääräisenä asianomaiselta. \*Infon kohta 10

4.2 Viljelijä pitää palstaansa rajautuvat reunat kasvustosta matalana (n. 20-25 cm reunasta).

4.3 Useampaa palstaa ei saa yhdistää, eikä aidata yhtenäisellä aidalla.

**5. Muuta**

5.1 Kaupunki ei vastaa kasveille tai palstalla oleville rakenteille tehdystä ilkivallasta tai luonnontuhoista aiheutuvista vahingoista.

5.2 Siirrettävät hiiligrillit ovat sallittuja. Palstalle ei saa tehdä avotulta. Roskien ja muiden jätteiden polttaminen kielletty. Viljelijöiden tulee noudattaa annettuja lakeja ja seurattava maasto- ja metsäpalovaroituksia. Ko. varoitusten aikana **kaikki** tulenteko on kielletty. \*Infon kohta 11

5.3 Lemmikit ovat sallittu, kun ne eivät aiheuta häiriötä muille ja ympäröivälle luonnolle, ja pysyvät viljelijän palstalla.

**6. Silkkiniityn viljelypalstat**

6.1. Mikäli viljelijä haluaa aidata viljelypalstansa, aidan tulee olla vihreä tai musta muovipintainen metalliverkko, maksimikorkeus 100 cm. Aitauksessa käytettävien tukitolppien malli voi olla joko pyöreä maks. 60 mm halkaisijaltaan oleva, tai neliskulmainen 45x45 mm puutavara tai aitaukseen tarkoitetut pinnoitetut metallitolpat samoilla maksimimitoilla, väri vihreä tai musta. Kaniverkko on sallittu (metallivärisenä), maksimikorkeus 100 cm. Tolpan korkeus on oltava aidan korossa, karkotusnauhaa ei sallita. (korvaa kohdan 2.10.)
6.2. Sääntöjen kohdan 2.4. mukaisia minihedelmäpuita ei sallita Silkkiniityssä, muutoin sääntö on voimassa.
6.3. Kasvien suojaus harsoilla on sallittu (tuettuna tai ilman), muovitunnelit ja kasvihuoneet ovat kiellettyjä (korvaa kohdan 2.6.)
6.4. Palstalla sallitaan maksimissaan 200 litran, siisti vesisäiliö, väri vapaavalintainen. (Tarkennus sääntöön 2.12.)
6.5. Silkkiniityssä on biojätteelle oma keräyssäiliö ilmoitustaulun luona, jonne kaikki palstoilta syntyvä kasvijäte tulee viedä (kaupunki ei tuo kompostia rottaongelman ehkäisemiseksi). Kompostointi omalla palstalla ei ole sallittu. (Korvaa kohdan 3.2.)

6.6. Palsta nro 20: Liikuntarajoitteisten viljelylaatikot
 6.6.1. Kaupunki toimittaa viljelylaatikoita alueelle vain tilauksesta (maks.4 kpl), sekä vastaa niiden kunnossapidosta.
 6.6.2. Kaupunki vastaa multien vaihtamisesta laatikoihin kerran vuodessa ja kivituhkapinnan kunnossapidosta.
 6.6.3. Ei sallita monivuotisia kasveja.